Papersnake/gushiwen huggingface dataset:
舟行五绝
张耒（宋代）

渡头风雨晚生寒，蓑笠渔翁坐钓船。
为问篷中有鱼否，一双新鳜出笼鲜。
病中寄山中故旧八首 其三
释德洪（宋代）

我心若有生，梦境堪把玩。目前今洞然，底处藏忧患。
艮岳百咏 雨花岩
李质（唐代）

纷纷泊泊弄晴晖，曾逐春风上绣衣。不为胡僧翻贝叶，仙家长有碧桃飞。
补种牡丹二绝
苏辙（宋代）

换土移根花性安，犹嫌入伏午阴烦。
清泉翠幄非难办，绝色浓香别眼看。
宣司理饷蒸鹅
梅尧臣（宋代）

昔年相国笼之赠，今日参腩饟以蒸。
一咀肥甘酬短句，定应无复谤言兴。
游南台闽粤王庙
詹体仁（宋代）

海角钓龙人杳杳，云间待雁路迢迢。
若为借得山头石，每到高秋坐看潮。
题吴门颜氏敬享亭石记
赵孟坚（宋代）

蜾臝祝类我，慈乌知反哺。
伊人矧最灵，而不以斯故。
养雏数羽矧，初志亦辛苦。
怀哉肯堂念，寥寥几千古。
君其若而人，凄怆践霜露。
钦闻先君子，清折守儒素。
何以遗后人，多文以为富。
潭潭诗书府，鱼鱼礼法度。
王槐信厚成，窦桂阴德著。
雪玉尘不缁，锺美见垂裕。
勤修不自閟，刻词流肺腑。
应无忝厥绍，锡类及咐伍。
卑飞未仰报，有泪滂如雨。
山高不碍天，水流必东注。
愿言坚此心，宜诣圣贤处。
他石或可攻，庸效南陔赋。
张谋父乞花
陈师道（宋代）

二顷田园汴泗东，春来心事几人同。
固知短绠无深汲，又见新花发旧丛。
花气著人浑欲醉，妍华过眼旋成空。
冷官门外无消息，与报江南春信通。
孟子引齐人言
佚名（先秦）

虽有智慧。不如乘势。虽有镃基。不如待时。
谢人致蟹
方岳（宋代）

雪砍双螯玉一壶，樵中曾有此奇无。
始知张翰思归意，不为秋风只为鲈。
梅阳郡斋铁庵梅花五首 其二
蒲寿宬（宋代）

孤山隐君子，搜索入幻眇。方且判鸿濛，倏尔得一窍。

童鹤俱不知，吟成忽自笑。翛然脱情尘，高标立寒峭。
画鹰
李东阳（明代）

岸帻空堂晚，飞霜疋练秋。野风吹苍莽，山叶助萧飕。

万羽愁相肉，千人莫浪求。猎心吾未老，谁与臂双韝。
早春游望
司空曙（唐代）

东风春未足，试望秦城曲。青草状寒芜，黄花似秋菊。

壮将欢共去，老与悲相逐。独作游社人，暮过威辇宿。
杜邮馆
汪遵（唐代）

杀尽降兵热血流，一心犹自逞戈矛。

功成若解求身退，岂得将军死杜邮。
与子华原父小饮坐中寄同州江十学士休复
欧阳修（宋代）

岁晚忽不乐，相过偶乘闲。
百年才几时，一笑得亦艰。
有酒醉嘉客，无钱买娇鬟。
问予官何为，侍从联朝班。
朝廷多贤材，何用蒯与菅。
白发垂两鬓，黄金腰九环。
奈何章绶荣，饰此木石顽。
於国略无补，有◇常在颜。
幸蒙二三友，相与文字间。
江子独舍我，高鸿去难攀。
秋风动沙苑，郡阁当南山。
吟咏日多暇，诏条宽可颁。
寒云雪纷糅，幽鸟春◇蛮。
胜事日向好，思君何时。
古兴
吕温（唐代）

越欧百炼时，楚卞三泣地。二宝无人识，千龄皆弃置。

空岩起白虹，古狱生紫气。安得命世客，直来开奥秘。

剑任刜钟看，玉从投火试。必能绝疑惑，然后论奇异。
忆东坡
王之道（宋代）

虚堂响应声，皎月形和影。春到也须还，长红多紫啼条便。况有也风丽日，能消积雪繁霜，青女休言胜。扶摇借便，请看天池发鹏兴。

人言强汉，治道夸文景。谁能尧舜其君，远继阿衡圣。富贵吾所自有，宰相时来则为，自不烦趋竞。欲寻文会诗盟，得酒且相命。
玄明宫行
何景明（明代）

君不见玄明宫中满荆棘，昔日富贵今寂寞。
祠园复为中贵取，遗构空传孽臣作。
雄模壮丽临朝廷，远势连袤跨城郭。
忆昨己巳年来事，秉权自倚薰天势。
朝求天子苑，暮夺功臣第。
江艘海舶送花石，戚里侯门拥金币。
千人力尽万牛死，土木功成悲此地。
碧水穿池象溟渤，黄金作宫开日月。
虹霓屈曲垂三梁，蛟龙盘拏抱双阙。
城中甲第更崔嵬，亲戚弟兄皆阀阅。
戚里歌钟宾客游，排门冠剑公卿谒。
生前千门与万户，死时不得一丘土。
石家游魂泣金谷，董相燃脐叹堳坞。
宫前守卫无诃呼，真人道士三四徒。
石户苍苔生铁锁，玉阶碧草摇金铺。
星宫昼开见行鼠，日殿夜祷闻啼狐。
游客潜窥翠羽帐，市子屡窃金香炉。
桑田须臾变沧海，桃树不复栽玄都。
我朝中官谁最贵，前有王振后曹氏。
正统以前不得闻，成化之间未有此。
明圣虽能断诛罚，作新未见持纲纪。
天下衣冠难即振，中原寇盗时复起。
古来祸乱非偶然，国有威灵岂常恃。
玄明之宫今已矣，京师土木何时止。
南海犹催花石纲，西山又起金银寺。
君不见金书追夺铁券革，长安日日迎护敕。
题砚
刘克庄（宋代）

吾砚平生极自珍，涂云抹月发清新。
临归携就西湖洗，不受东华一点尘。
思方外友
张椿龄（宋代）

我闻仙人隐尘寰，带索不整轻云寒。练气萧萧颜如丹，写诗赋咏锵琅玕。

自言富贵无所待，一啸万古神情欢。嗟哉世故散淳朴，那识五体存真官。

残形渗漉亏灵药，夙夕不愧精神单。仙芝混成生恍惚，道在此身端可观。

离明坎兑发变化，大似百渎还海湍。光辉便可揖玄上，胡用木钻钻石盘。

亘古虚无阡陌阔，从君跨鹤而乘鸾。
陈督学转秩潮阳太参捧粤檄入贺赋赠 其二
李孙宸（明代）

王气从瞻牛女墟，三年造士意何如。閒中几见收龙种，海上新传走鳄鱼。

万国清秋来玉佩，九霄凉月集仙裾。知君献纳多金鉴，肯向淩云羡子虚。
咸阳道中作
魏野（宋代）

渭水冻无波，终南翠色多。
云临残照霁，客向故城过。
惊雁远犹叫，牧童寒不歌。
心愁人不会，谓我欲求何。
湘弦曲
庄南杰（唐代）

楚云铮铮戛秋露，巫云峡雨飞朝暮。古磬高敲百尺楼，

孤猿夜哭千丈树。云轩碾火声珑珑，连山卷尽长江空。

莺啼寂寞花枝雨，鬼啸荒郊松柏风。满堂怨咽悲相续，

苦调中含古离曲。繁弦响绝楚魂遥，湘江水碧湘山绿。
上元後连数日小雨作寒戏作
陆游（宋代）

呼儿取酒敌春寒，病起驼裘剩觉宽。
万事不妨高枕卧，始知老子耐悲欢。
青华吟
白玉蟾（宋代）

罗浮山中春昼长，风吹兰花满面香。
博山香断一欹枕，飞神直到玉帝旁。
火铃将军同直舍，忽觉羽衣惊羽驾。
三千神女笑回眸，整裾端简龙墀下。
奏言臣昔因饕酒，醉堕红尘如此久。
袖藏一卷玉雷书，进前再拜重稽首。
今朝天开九虎关，乃将见帝玉鍊颜。
令臣奏毕速回首，下界一去思帝难。
此时侍仙小黄散，手执金书贴玉版。
精神缥缈素光中，不觉琼文照心眼。
於中最妙何所言，青霞命下龙台昏。
脚拨南辰开地脉，掌翻北斗透天门。
香烟未灭乌云走，风驱火猪逐铁狗。
紫童飞出碧霄中，剑光只见雷声吼。
梦回无人可与言，一啸天地阴晴分。
访孤山
史弥宁（宋代）

曾把梅诗细品题，逋仟去后可容追。
君看疏影暗香句，二百年来无此诗。
宫词一百首 其七十三
岳珂（宋代）

绣裳画衮地垂云，风动槐龙舞玉宸。铃索不摇钟漏永，骊珠满袖宠词臣。
送金簿解官归天台五首
金履祥（宋代）

白云苍山东，归骖迈长道。
采采斑斓衣，怡怡华萼耀。
俯仰浩无怍，归来岂不好。
正疑税驾初，已有徵车召。
努力崇明德，勋庸良自保。
我亦志四方，匪伊瞻旗纛。
登雅州城楼 其一
段玉裁（清代）

雉堞嵯峨矗素雯，登临豪兴百寮分。滩声不厌喧终古，山色从寮媚夕曛。

洛沫异源同赴海，蔡蒙高处独干云。圣朝声教原无外，偶为筹边誓六军。
道夫惠诗为和五首 其五
李处权（宋代）

水陆劳千里，诗书误半生。山开南国翠，鸟已故园声。

会是豺狼静，方瞻日月明。牵羊今古恨，洒血望占城。
次韵分仇仁近暑中二首
方回（元代）

初減官河几许深，向来惟恐百城沈。
晴阶近喜收檐滴，暑屋殊嫌乏树阴。
妾妇齿牙工斗阋，比邻瘧疠厌呻吟。
悬知壮士无颜色，赖有同心可断金。
湖上晚归
蒋士铨（清代）

湿云鸦背重，野寺出新晴。
败叶存秋气，寒钟过雨声。
半檐群鸟入，深树一灯明。
猎猎西风劲，湖心月乍生。
题端正树
贞元文士（唐代）

昔日偏沾雨露荣，德皇西幸赐嘉名。

马嵬此去无多地，合向杨妃冢上生。
送胡教授秩满东归
韩淲（宋代）

烟尘暗江淮，风雪到溪涧。交游人复去，荏苒岁云晏。

山空归飞人，洲静起宿雁。浮生贵壮图，流俗厌末宦。

相期岂轻肥，自笑祇藜苋。三年疏数中，一旦远近间。

老身要长健，他事诚易办。升沉由遇合，出处付讥讪。
和郑闳中仙居十一首 其六
陈襄（宋代）

我爱仙居好，隆儒鲜大方。诸生令讲艺，童子俾升堂。

买地兴民学，驱车下党庠。三年邑未化，官满意彷徨。
题陈主事元宗渔洲雅集诗用秋来凫雁下方塘元韵 其七
谢晋（明代）

疏钟来远寺，暝色起横塘。佳会谅难再，盟心那可忘。

他年寻旧迹，烟水浩迷茫。
桐川王野夫相访洞山既去作此兼简直夫
释德洪（宋代）

野夫加于人一等，玉骨春容含秀整。已惊词源倒三峡，会看声名重九鼎。

江南尽处山作堆，雨馀青碧数峰开。那知万壑千岩处，风帽蹇驴能独来。

凤凰鸑鷟未入眼，今识鹓雏犹恨晚。兴阑掉头不肯留，出门去袂聊一挽。

君家富贵若骑虎，拥鼻未免非虚语。何当解带食太仓，时时携被宿玉堂。
卞壶忠教堂
钱汝元（宋代）

哀哉战死国门边，忠孝千年独两全。
盖有完躯保妻子，诞谩奏凯说麋捐。
句
项斯（唐代）

佳人背江坐，眉际列烟树。（《庾楼燕》）。

马蹄没青莎，船迹成空波。

春风吹两意，何意更相值。（《古意》。

以上并见张为《主客图》）

更望会稽何处是，沙连竹箭白鹇群。（见《吟窗杂录》）。
晁升道将还盱江先以二诗见意
王洋（宋代）

只说归期为底忙，春风九奏奉花王。
芳菲莫管前驱尽，末后殷勤最久长。
南塘暝兴
白居易（唐代）

水色昏犹白，霞光暗渐无。风荷摇破扇，波月动连珠。

蟋蟀啼相应，鸳鸯宿不孤。小僮频报夜，归步尚踟蹰。
胡季怀有诗约群从为秋泉之集辄以山果助筵戏
陈起（宋代）

君家香醪蜜不如，试投桃李望瑶琚。
敢夸所无易所有，潘郎一出果盈车。
和思老夏日山居
郑刚中（宋代）

世俗佛如汤，公於静处藏。
忘机身不老，无事日偏长。
地僻松篁密，僧疏殿阁凉。
何须有妻子，涕泣似王章。
次郭遐龄所携张安国诗韵
章甫（宋代）

早作诸公客，过门竞挽留。
忧时心尚壮，怀旧涕难收。
富贵来何晚，文章老更优。
尊前身健在，不必问封侯。
保阳道中遇黄仲韬于逆旅方知其奉命典试四川匆匆不能多谈赠以濂亭文集口占二诗以道其所欲言者 其二
范当世（清代）

君抚斯文讯武昌，冀州旗鼓亦相当。眼中意态今无右，天下人相讵可量。

叔度此行真不易，相如几辈或相望。吾家门外江朝海，为我探源记数行。
双峰
桂彦良（明代）

平车晨过杜湖岭，喜见屹立之双峰。千里松风奏韶濩，一泓秋色潜蛟龙。

仙禽古树集梵刹，细草幽花迎竹筇。斋馀晏坐山阁静，夜深隔屋闻疏钟。
句
萧庭直（宋代）

山势低连巫峡远，水流初放蜀江平。
春尽
强至（宋代）

江花飘去不留春，海燕飞来独语人。
局促年光花过眼，飘飖生理燕谋身。
壮怀已入双蓬鬓，乐事还成一窖尘。
唯有浊醪存妙趣，不容忧喜扰吾真。
秋夜独坐
林氏（唐代）

日来秋气满林塘，独坐閒庭过夕阳。飒飒西风鸣晚树，萧萧残叶落东墙。

闭门自喜红尘远，顾影偏宜白发长。谁有凌霜真节操，岁寒不使后凋伤。
送乐伯善赴都三首 其三
郭天锡（元代）

篆籀堆床窥逸迹，歌诗到耳遗古音。岁华正似阮孚屐，世事真成昭氏琴。

剪毛肥羊快一饱，泛驾骏骨轻千金。暄风拂帽春衫薄，小憩官墙杨柳阴。
秋夜寄友人二首
刘得仁（唐代）

永夜无他虑，长吟毕二更。暗灯摇碧影，滞雨滴阶声。

道进愁还浅，年加睡自轻。如何得深术，相与舍浮名。

所思同海岱，所梦亦烟波。默坐看山久，闲行值寺过。

独吟黄叶乱，相去碧峰多。我有归心在，君行竟若何。
禅人并化主写真求赞
释正觉（宋代）

事不在容，智不到宗。
待云雷而陶壁梭蛰，授衣钵而卢老逃舂。
犀通半夜月，鹤梦千年松。
白发苍颜跛挈公，时人相笑老龙钟。
挽王国录
赵汝腾（宋代）

华峰早日得追随，议论词章颇俊奇。
五羖固应羞自鬻，一夔惜俊佐来仪。
东嘉把盏论文日，婺女停舟问易时。
黄壤竟埋斯士骨，推贤不早叹珠遗。
端平三年春帖子词·皇后阁
洪咨夔（宋代）

太液轻澌泮，温明霁日融。
菜流芳荇碧，花颂瑞椒红。
冬日谩成和郑希大八首 其六
黄衷（明代）

蛙声阴正聒，鹤态病方清。我自违吾性，谁能了物情。

风云长笑在，花鸟苦吟生。一片南山石，还堪若砺盟。
嘉泰壬戌上元日访全老於净林广福院观沈傅师碑隆茂宗画赠诗二首 其二
姜夔（宋代）

沈碑含秀润，隆画出神奇。道人那得此，老子乃耽之。
读贤愚录
梅尧臣（宋代）

为妹不傍贵，为妇不慢贫。
为母不纵情，三德今播人。
胡翁与著录，苏倩为书珉。
比诸孟氏贤，义已同择邻。
陈用之学士挽词二首
孔武仲（宋代）

礼学康成后，朝廷复有人。
诗书奏旒扆，轨物锡朱银。
气象生台阁，光华动缙绅。
幽途应不憾，朋友自沾巾。
与景晦
陈藻（宋代）

乡闾好事喜人传，闻说当初赋断弦。
得暇灌花花造化，有方种断断神仙。
忽看脚下相随处，又是人间别样天。
数亩南园谁更管，任他荒草欲平肩。
再和诸公佳作
苏唐卿（宋代）

老文新刊立新堂，千里腾辉贲两乡。江汉骊珠探作宝，龟蒙文两断为梁。

英辞美陋琼瑶室，古篆工羞粪上墙。陵谷燮迁解讹缺，后贤何惜补休光。
次韵家弟碧线泉
陈与义（宋代）

七孔穿针可得过，冰蚕映日吐寒波。
练飞空咏徐凝水，带断疑分汉帝河。
川后不愁微步袜，鲛人暗动卷绡梭。
才高下视玄虚赋，对此区区转患多。
壬子上巳会许公亭
韩琦（宋代）

来守留都第四年，年年元已此开筵。一春曾喜陈歌舞，三会皆开去管弦。

无乐只忧辞酒客，多寒谁辨惜花天。欲看郊外风光野，更上亭西祓禊船。
邺台怀古
陈子升（明代）

邺城斜日散陂陀，铜雀荒凉蔓草多。薤露一为称汉世，墓田空草对漳河。

中原孤寡窥符玺，甲帐婵娟泣绮罗。词客几回羁旅恨，月明乌鹊迥飞过。
满庭芳（忆钱唐）
周邦彦（宋代）

山崦笼春，江城吹雨，暮天烟淡云昏。酒旗渔市，冷落杏花村。苏小当年秀骨，萦蔓草、空想罗裙。潮声起，高楼喷笛，五两了无闻。

凄凉，怀故国，朝钟暮鼓，十载红尘。似梦魂迢递，长到吴门。闻道花开陌上，歌旧曲、愁杀王孙。何时见、□□唤酒，同倒瓮头春。
雨后同厉云官恩官昆季沈肇熙登江亭
姚燮（清代）

湿云四匝天深蓝，斜阳如旭红西衔。坐收万象入明眦，好风冉冉吹衣衫。

松楸绕城郁凉意，喷作浓烟满城碎。烟低压地出高麦，麦上岚光夺烟翠。

岚光翠尽天接光，远去万里归一苍。生非鸿鹄安能翔，顾视俦侣歌激昂。

此亭明日谁杯觞，昨离今合还茫茫。胸中哀乐溟渤赴，眼前车马尘埃荒。

明须买剑去华岱，不则携舸浮沧浪。
偈
释可复（宋代）

苦痛深，苦痛深。碧潭千万丈，那个是知音。
挽方武成二首
刘克庄（宋代）

颇有翁标致，唐衣折角巾。
虽疑头小锐，极爱腹精神。
阔矣云霄志，悲哉露电身。
世间无妙质，一恸惜斯人。
晚发吴城山
汪藻（宋代）

风埽阳侯雪阵平，雨催摩诘画图成。气吞浦溆重林尽，秋著江湖去鸟明。

厚禄故人无一字，长年三老伴馀生。会须满意开怀抱，到眼庐山不世情。
窗下戏咏
陆游（宋代）

何处轻黄双小蝶，翩翩与我共徘徊。
绿阴芳草佳风月，不是花时也解来。
宝华山
沈世枫（清代）

复岭重冈辇路斜，莲台高护梵王家。潭深应有鱼龙伏，山静惟王鸟雀哗。

铜殿慈云环宝相，石坛法雨散天花。寺僧亦切瞻云愿，争扫璇宫迓翠华。
高宗皇帝挽章四首
陈造（宋代）

精一心传后，功隆道固存。
徐乘仙驭去，往债玉皇尊。
典诰无遗意，臣民有断魂。
嵩灵弓剑望，愁雾惨中原。
上闽帅范石湖五首
敖陶孙（宋代）

蚤知吴下多奇士，身许先生嫡子行。
他日略容追李杜，斯文何敢望班扬。
向来流水孤三奏，此去飞霞乞一翔。
牛铎调宫吾岂敢，嘘濡万一借声光。
浣溪沙 春闺
徐灿（清代）

金斗香生绕画帘。细风时拂两眉尖。绣床针线几曾添。

数点落花春寂寂，一庭芳草雨纤纤。不须春病也恹恹。
焦涵一开府云中赋赠 其一
孙传庭（明代）

名高台鼎风流诎，藻夺云霞竹帛难。天使文章兼事业，君能才子复尊官。

行当自勒燕然石，更有谁登汉将坛。节钺非荣君可贵，范韩扬马一时看。
沁园春 飞吟亭，和白玉蟾韵
许有壬（元代）

少日飞腾，湖海奇胸，风云壮图。把人间远道，看为咫尺，眼前实地，认作虚无。酾酒中天，振衣千仞，尘世烟霞有几区。君山下，见洞庭清浅，欲问麻姑。故吾只是今吾。已深愧当年大丈夫。怅川流不息，直如逝者，天风高举，更有谁欤。鼎鼐何功，江山多幸，长铗归来食有鱼。神仙事，笑临邛道士，还在洪都。
临江仙（次韵洪思诚席上）
叶梦得（宋代）

潋滟湖光供一笑，未须醉日论千。将军曾记旧临边。野塘新水漫，烟岸藕如船。

却怪情多春又老，回肠易逐愁煎。何如旌旆郁相连。凯歌归玉帐，锦帽碧油前。
月下独酌二首 其二
郭祥正（宋代）

明月不解饮，何事解照琉璃钟。金波荡漾使我惜不彻，一酌万事逃心胸。

良时忍自弃，圣代真难逢。生平不知耕与战，唯知猛饮大笑吟清风。

竹林七子岂足数，渊明五柳方途穷。一身不为万乘屈，傲矣严陵垂钓翁。

明朝官满，归去来兮，但愿月轮不缺，樽酒不空。吾君万岁坐法宫，四海长静无兵戎。
赠枯崖郑高士三绝 其二
何梦桂（宋代）

历尽冰霜几践更，皮毛剥落骨峥嵘。从前野烧閒花草，莫遣春风吹复生。
和慎使君出城见梅花
李覯（宋代）

化工呈巧异寻常，镂月栽云费刃芒。
莫怪使君曾立马，染衣浑似有天香。
金陵二首
晁说之（宋代）

上帝於人靡有常，江流何处任兴亡。
干戈揖逊一锡杖，社稷山兴半面妆。
故自无人比叔子，尚怜有意保襄阳。
白头难待太平策，万国明朝建治康。
记前身
滕岑（宋代）

广智绍兴初，有僧清首坐。
颇亦有禅学，非但严经课。
吾祖知其人，尊之如达磨。
延归羞香饭，间亦闲相过。
祖时年已老，无孙继耕播。
耿耿常在念，不敢与人言。
此僧偶闻之，使之祷佛前。
且云韶国师，道场在玉泉。
凡人求男女，如观音应缘。
祖遂相约往，此僧遽欣然。
是夕僧坐逝，有偈人共传。
祖即焚香拜，前诺师岂负。
灵魄决不昧，请与师同去。
祖如师在日，拱手侍行步。
既至即影响，幡脚转不住。
已而得吉卜，有孙生岁暮。
人云所生孙，即是师前身。
往来无处验，虚实何足论。
识者闻之笑，愚者以为真。
可怜滕氏子，一生命穷薄。
晚逃儒者佛，两缘无所觉。
若果是此僧，无乃行路错。
聊复成此诗，一任人贬駮。
送逢侍者
释智愚（宋代）

销铄精微复见人，青鞋蹈破几重云。
鹫峰孤顶来辞我，祗有秋光可共分。
纪龙吟（和清江李侯士弘来寿）
刘辰翁（宋代）

闲思十八年前，依稀正是公年纪。铜驼陌上，乌衣巷口，臣清如纪。是处风筝，满城昼锦，儿郎俊伟。但幅巾藜杖，低垂白鬓，用与绮、问何里。

最忆他年甘旨。也曾经、三仕三已。至今结习，余年未了，业多生绮。安得滕廛，移将近市，长薰晋鄙。望福星炯炯，西江千里，待公来社。
禽言 其五
李之世（明代）

坭漉漉，沙簇簇，卖却黄牛去买犊。有田无力赁人耕，布谷布谷布布谷。
汉南邮亭
裴说（唐代）

高阁水风清，开门日送迎。帆张独鸟起，乐奏大鱼惊。

骤雨拖山过，微风拂面生。闲吟虽得句，留此谢多情。
三月十四日陪同年十有六人游净慈遂饮於水月
喻良能（宋代）

车驰卒奔风雨过，粉白黛绿春事妍。
裙腰政佳酒仍美，那复有路到愁边。
燕
许棐（宋代）

处处亭台宴好春，唱花歌柳调争新。梁间不用多言语，回耳听君有几人。
一百五日作
宋祁（宋代）

客舍已萧寂，况逢龙忌辰。
何烦申火禁，自有不黔人。
赠丁道士游浙
王义山（宋代）

毕竟前身是令威，昂藏鹤样更能诗。
此行游遍江湖了，来访逋仙又一奇。
池莲初著数花
周紫芝（宋代）

数枝临水见纤娥，新采红蓝染袜罗。传语薰风莫吹去，且容留眼看微波。
曾丰惠文编
韩元吉（宋代）

簿领装怀笔拥尘，经年舌强不论文。
跫然步武心还喜，籍甚声论耳旧闻。
曲水赋诗须鲍谢，甘泉第颂忆渊云。
相期稳上芸香阁，要策清时翰墨勋。
颂古四首 其三
释昙贲（宋代）

带雪含霜半倚篱，横斜影里露仙姿。前村昨夜春来了，竹屋老僧犹未知。
残腊阻雪云阳客舍
吴兆（明代）

铁瓮寒潮冻不流，云阳风雪旅人愁。
客心不与年争急，且缓归程一日舟。
辇下书事
黄滔（唐代）

北阙新王业，东城入羽书。秋风满林起，谁道有鲈鱼。
题翠峰贯休旧隐
尹廷高（元代）

乘风长啸翠峰头，唤醒当年老贯休。境界高寒多得月，松筠潇洒密藏秋。

蜀尼曾礼空中刹，吴越难添句里州。劫外有家人不识，白云千古意悠悠。
湖际闻野寺钟声
胤禛（清代）

长伴予游鹤与松，何烦扈跸得从容。湖烟淡罨迎人月，山寺遥传定夜钟。

不问清修谈内典，懒将密意叩南宗。悠然梵响因风送，暗数云林第几峰。
秋日溪亭
高质斋（宋代）

帘卷柴桑晚，深山俗驾疏。
荒苔留鹤迹，落叶带虫书。
竹翠侵香案，泉声漱石渠。
烟霞便一枕，应笑把犁锄。
秋雨夜过公实 其三
黎民表（明代）

隐几不成寐，萧条来朔风。高城翻落叶，远浦滞寒鸿。

意惬新凉后，杯深永夜中。因君爱疏散，三径数来同。
招王质夫（自此后诗为盩厔尉时作）
白居易（唐代）

濯足云水客，折腰簪笏身。喧闲迹相背，十里别经旬。

忽因乘逸兴，莫惜访嚣尘。窗前故栽竹，与君为主人。
送黎美周北上
李贞（唐代）

四郊正多垒，白羽飞仓皇。孤城落日斜，画角吹寒霜。

君子事行役，驱车上河梁。居者立踟躇，行者多慨慷。

岂不重分手，男儿志四方。仗剑决浮云，弯弓射扶桑。

书生诚文弱，建树固难量。天子思颇牧，计日扫欃枪。

之子念国耻，一饭不敢忘。从来善用兵，战胜于庙堂。

愿言赞帷幄，我武用以张。
白首
屈大均（明代）

白首方求食，高堂咫尺违。长忧吾道失，不恨世情非。

耕凿惟诗笔，经营是钓矶。自来颜色好，因啖越山薇。
忆袭美洞庭观步奉和次韵
陆龟蒙（唐代）

闻君游静境，雅具更摐摐。竹伞遮云径，藤鞋踏藓矼.

杖斑花遮一，尊大瘿成双。水鸟行沙屿，山僧礼石幢。

已甘三秀味，谁念百牢腔。远棹投何处，残阳到几窗。

仙谣珠树曲，村饷白醅缸。地里方吴会，人风似冉厖。

探幽非遁世，寻胜肯迷邦。为读江南传，何贤过二庞。
送郑闳中待制提举洞霄宫
范祖禹（宋代）

成均祭酒出储胥，叹息东门祖二疏。
顾我言非韩吏部，多公节似孔尚书。
诸生共惜阳城去，三径重开蒋诩居。
琳馆遥瞻霄汉外，秋风一鹤上空虚。
游南禅寺
华善述（明代）

秋风郭外泊，落日寺中行。欲借空林意，聊移畏路情。

阶虫惊客住，檐鹊代僧迎。雉堞如云近，还疑是化城。
圣孝瑞应诗
杨士奇（明代）

惟皇御极，八纮率俾。曰孝曰仁，爰教爰理。惟皇考妣，著存无间。

岂曰羹墙，斯须有见。洋洋圣灵，陟降在天。遑遑孝思，皇心有虔。

乃循玄范，乃脩金录。爰伸终慕，暨惠普率。惟皇渊衷，斋庄纯一。

对越有严，有恪有翼。上帝有言，忱孝予子。百神有言，笃恭于主。

至诚感孚，祯应骈臻。缟鹤傞傞，青鸾䎙䎙。下上坛壝，周旋庑序。

徘徊翱翔，如掖神驭。煜煜宝盖，绛节黄麾。流越端门，如神往来。

复有神人，有言有告。出入倏忽，邈不可究。复有卿云，五章烂垂。

轮囷葳蕤，琪叶金支。粲粲天乳，湑湑甘露。既零道苑，亦降陵树。

厌浥琼脂，淋漓玉津。以荐以餐，统和天人。讫事秉虔，如盥未荐。

绳绳休徵，叠出层见。有深规甃，有泉潗潗。苾芬充达，沾者酡颊。

穹祇发祥，式昭孝诚。群臣拜手，皇德之徵。皇曰匪予，天地考妣。

降鉴畀祐，锡时蕃祉。自昔明圣，膺祥务敬。汝予恊恭，庶臻永庆。

群臣拜手，惟皇圣明。皇不自圣，臣敢怠宁。有臣士奇，纪载是职。

敬陈歌诗，永播无极。
桃源忆故人（辰州泛舟送郭景文、周子康赴行在）
王庭（宋代）

催共一霎清明雨。留得东风且住。两岸柳汀烟坞。未放行人去。

人如双鹄云间举。明夜扁舟何处。只向武陵南渡。便是长安路。
方壶自咏
汪莘（宋代）

白昼常陪俗，清宵得养魂。
几时成草屋，终日掩柴门。
事迫文方出，身闲道始尊。
世方怀祖逖，吾已吊刘琨。
过汜水县虎牢关作
陈维崧（清代）

积铁苍然，关势临崖偻。
崭绝东京好门户。
挽藤萝、月黑谁恐人行，落叶卷，声似牢中吼虎。
无情惟洛水，日夜东流，不为愁人带愁去。
寂寞北邙山，苦对西风，排一派、唐陵汉墓。
任吊古伤今已无人，只霜打棠梨，暗啼红雨。
于潜道中呈元八处士
灵一（唐代）

苕水滩行浅，潜州路渐深。参差远岫色，迢递野人心。

冻涧冰难释，秋山日易阴。不知天目下，何处是云林。
正月十二日夜姚江
葛天民（宋代）

断岸春风峭，江空夜雨清。
萧疏蓬上点，仿佛叶间声。
今日双眸冷，乾坤一棹轻。
鬓从湖海白，谁识谢郎情。
夜兴
王勃（唐代）

野烟含夕渚，山月照秋林。
还将中散兴，来偶步兵琴。
金陵杂兴二百首
苏泂（宋代）

十分生聚九流亡，鬼面鸦形仰太仓。
指望淮南大麦熟，夫妻子女得归乡。
次韵秋夜
方岳（宋代）

雨浥浮梁逗碧纱，短更催睡不停挝。
一声雁带塞愁过，八月槎随乡信赊。
别后故人频入梦，秋来燕子已还家。
相逢却喜诗无恙，醉墨淋漓黑老鸦。
舟泊兰溪湖头市遇雨
姚勉（宋代）

望灯投野市，冲雨泊征船。
茅店不容客，柳堤聊枕舷。
欹眠涛拍枕，起坐漏沾肩。
夜半潇潇歇，推篷月在天。
太白楼
王元枢（清代）

秋色围城郭，高楼尽一攀。廛连原上树，村带雨中山。

我忆孤臣迹，时看落日间。可怜大河水，不舍下长湾。
唐虞门。舜妃
周昙（唐代）

苍梧一望隔重云，帝子悲寻不记春。

何事泪痕偏在竹，贞姿应念节高人。
次律兄饷鱼鱼不至而诗至颇类南海使君送酒辄成三绝一笑而已赐茗少分以报厚意 其三
沈与求（宋代）

尚方小凤睗精芽，戏比琼瑶报木瓜。梦境纷纷非实相，往烦钩起睡中蛇。
伯氏自仪真招宝觉师住持以诗促行
王洋（宋代）

白沙太守性多能，儒业箕裘祖佛灯。
酒减三分留待客，草高一丈远招僧。
见成斋饭非长计，创立业林是大乘。
好住沩山十年后，牯牛烂欑不须绳。
汉皋中秋
刘溱（清代）

木落江声急，天高雁影寒。何人此遥夜，吹笛起危栏。

屈指秋将老，回头泪暗弹。频年好风月，强半客中看。
弇园杂咏十六首 其四 小罨画溪
王世贞（明代）

轻篙刺水澹忘归，狼籍残红处处飞。犹让当年霅中棹，两山空翠扑人衣。
寓言三首·其一
李白（唐代）

周公负斧扆，成王何夔夔？
武王昔不豫，剪爪投河湄。
贤圣遇谗慝，不免人君疑。
天风拔大木，禾黍咸伤萎。
管蔡扇苍蝇，公赋鸱鸮诗。
金滕若不启，忠信谁明之。
望江南（霜天有感）
赵长卿（宋代）

山又水，云岫插峰峦。断雁飞时霜月冷，乱鸦啼处日衔山。疑在画图间。

金乌转，游子损朱颜。别泪盈襟双袖湿，春心不放两眉闲。此去几时还。
别客
张籍（唐代）

青山历历水悠悠，今日相逢明日秋。

系马城边杨柳树，为君沽酒暂淹留。
夜宿房溪饮野人张珦家桂叶鹿蹄酒其法以桂叶为饼以鹿蹄煮酒酿以八月过是则味减云
杨万里（宋代）

桂叶揉青作曲投，鹿蹄煮醁趁凉篘。落杯莹滑冰中水，过口森严菊底秋。

玉友黄封犹退舍，齑汤蜜汁更输筹。野人未许传醅法，剩买双瓶过别州。
天启惠酥 其二
周邦彦（宋代）

浅黄拂拂小鹅雏，色好从来说雍酥。花草偏宜女儿手，缄封枉入野人厨。

细涂麦饼珍无敌，杂炼猪肪术最迂。脔肉便知全鼎味，它时不用识醍醐。
渔家傲
可旻（宋代）

挂怀。

西望乐邦云杳隔。一钩新月弯弯白。意欲往生何计策。劳魂魄。弥陀一念声千百。

金殿玉楼为屋宅。七重行树强松柏。华里托生非血脉。真高格。乐天不是蓬莱客。
夏中杂兴
陆游（宋代）

梳发高舂後，投床甲夜初。
语艰愁对客，手倦怕催书。
美睡那思觉，甘餐不愿余。
更应惭造化，无事到幽居。
南乡子 其四 旅馆对月
董元恺（清代）

月色白如霜。一片山花落笔床。检得旧书三四纸，成行。

惟到樽检似故乡。

不是少清光。依旧明朝在路旁。莫道蓟门秋信少，衡阳。

转觉愁随夜夜长。
独不见
武元衡（唐代）

荆门一柱观，楚国三休殿。环珮俨神仙，辉光生顾盼。

春风细腰俨，明月高堂宴。梦泽水连云，渚宫花似霰。

俄惊白日晚，始悟炎凉变。别岛异波潮，离鸿分海县。

南北断相闻，叹嗟独不见。
赠徐钟头
白玉蟾（宋代）

楼上疎钟撞月明，五云影里一声声。
九天星宿皆朝斗，人世晓鸡浑未鸣。
【南吕】一枝花　白莲
吕天用（元代）

瑶池施素妆，洛浦夸清景。庐山传绝艳，太华擅高名。秋水澄澄，洗得胭脂
净，淡梳妆百媚生。裁剪下雪腻香柔，包含尽风清露冷。
【梁州】纵不虢国女承恩楚闼，大管是太真妃出浴华清。水云乡喧满秋娘性。
也不羡红妆翠盖，金屋银屏。铅华绛彩，绣络珠璎。他则待占秋江独步倾城，
倚秋江压尽繁英。他生得脸儿媚脉脉盈盈，长得腰儿瘦风风韵韵，立的个影儿孤
袅袅婷婷。这些，可人。晚凉睡杀鸳鸯颈，与秋月淡相映。天遣嫦娥下太清，来
赴蓬瀛。
【煞】满池玉蕊连枝莹，一片琼葩彻骨清。绿杨影里画船轻，趁一派歌声，
十里波光如镜。俺本待闲遣水云兴，被藕丝嫩把柔肠厮系定，越教人惹恨牵情。
【随尾】休只管妆添泽国三秋景，我则怕狼藉江乡一夜冰。虽宜同根栽并蒂
生，受了些莲心苦，割不断连理情。若不采莲人把你手掌内奇擎，明日西风起替
得你凌波袜儿冷。　秋蝶
数声孤雁哀，几点昏鸦噪。桂花随雨落，梧叶带霜凋。园苑萧条，零落了芙
蓉萼，见一个玉胡蝶体态娇。描不成雅淡风流，画不就轻盈瘦小。
【梁州】难趁逐莺期月夜，怎追随燕约花朝？栖香觅意谁知道？春光错过，
媚景轻抛。虚辜艳杏，忍负夭桃。梦魂杳不在花梢，精神懒岂解争高。喜孜孜翠
袖兜笼，娇滴滴玉纤捻扌若，笑吟吟罗扇招摇。替他，窨约。秋深何处生芳草？
残菊边且胡闹。不似姚黄魏紫好，忍负良宵。
【隔尾】金风不念香须少，玉露那怜粉翅娇。风露催残冷来到，艳阳时过了。
暮秋天怎熬，将一捻儿香肌断送了。
峡中舟夜
王士桢（清代）

酒残香烬暮江深，遥夜孤舟枫树林。三峡流泉争送客，不须更听七弦琴。
秋试示诸儿
裘万顷（宋代）

漠漠轻云弄寒影，霏霏小雨生秋兴。黄槐开尽举子心，丹桂喜传仙籍信。

竹斋双手缩袖间，坐看群儿鏖一战。春风跃马不为难，此去毋言日边远。
题东坡画像
陈必复（宋代）

东坡先生谪仙人，骑鲸海宇几十春。
麾呵日月斥八极，笑触丰缺天不嗔。
万里归来故无恙，诸公非复先朝臣。
空令后世拜公像，洛阳宫阙今成尘。
栖贤山居十首 其十
释函是（明代）

山中常作梦，梦里不知山。双屦随人去，千门得食还。

夜泉寒竹簟，秋月白柴关。同道如相忆，归来共学顽。
别毛德修
许景衡（宋代）

张公镇关南，宾客多俊伟。芝兰已秀发，父子作知已。

圣人乐育才，充庭皆济济。仲也与计偕，发轫已千里。

毛侯东南特，清澈分漱水。并驱及春风，联璧惊都市。

麟凤岂无种，貂蝉能有几。承家贵勋业，可独在书史。

自怜坐樗散，所学惭篑止。永怀胜已游，尘土濯清泚。

相从苦匆促，写别亦狂斐。离庭寒日暮，目断尘沙起。
宿苍岭绝顶
洪焱祖（元代）

行穷涧百折，始上深山高。峥嵘岁年晚，蹭蹬人马劳。

积雪冻如铁，寒雨细于毛。但见石荦确，而闻草萧骚。

亘古无日色，白昼有鬼号。谷氓惊过客，奔窜捷猿猱。

商贾虞剽劫，出没森弓刀。岭半乃有店，三州犬牙交。

历险得一息，讵敢轻衡茅。饥炊甘如饴，况觊丰馔醪。

嗟予本孱儒，早与世故鏖。欣怖从何生，梦幻随所遭。

昔贤仗忠信，岭海气愈豪。矧此奚足云，内视固有操。

窗开风灭烛，松响鹤归巢。思诗夜无寐，霁月生林梢。
云
张方平（宋代）

无端聚散千形出，本是轻清一气浮。终古光阴宁变坏，四时景气自迁流。

宝华馥郁周三界，綵仗氤氲过十洲。远望非烟笼凤阙，近观如穗起龙湫。

馀霞映日晴相照，素练横空晚未收。迥汉归槎遥泛泛，碧天孤鹤静悠悠。

惊禽逸兽情无待，阵马风樯势莫留。泗水高歌增感慨，阳台残梦作閒愁。

断虹落照江城暮，澹月疏星禁省秋。过岭时随樵叟去，傍溪聊伴野僧游。

久阴泱漭重重积，忽霁飘零片片幽。待物方行嗟滞影，乘波妄触笑虚舟。

仙家五色随鸾驾，海面千寻立蜃楼。雪意低浓伤旅馆，岁朝黄润喜农畴。

初微触石才肤寸，曾不崇朝遍九州。生施功成让雷雨，无心却返旧山头。
赭圻
陈造（宋代）

朱旗仅奏蜀川功，咫尺中原未向风。
礼接谢安犹故旧，心知越石是英雄。
生前逆气无宗国，身后馀殃有狡童。
忍对青山话遗臭，人生过鸟抹秋空。
初冬偶作寄南阳润卿
皮日休（唐代）

寓居无事入清冬，虽设樽罍酒半空。白菊为霜翻带紫，

苍苔因半却成红。迎潮预遣收鱼笱，防雪先教盖鹤笼。

唯待支硎最寒夜，共君披氅访林公。
孤雁篇
尤秉元（清代）

玉关万里秋风远，南归雁渡芦洲晚。数行中断忽分飞，零落寒洲谁作伴？

可怜孤雁不胜情，常伴寒星夜夜鸣。客舍凄凉魂欲断，深闺辗转梦难成。

客舍深闺听凄恻，绝弦更有伤心客。十载同栖连理枝，一朝忽拆双飞翼。

洲馆经秋冷穗帷，黄昏微雨画帘垂。当时漫作《求凤引》，此日翻成《别鹤》悲。

悲来常向西风恸，重纩难温谁与共？一似孤鸿失侣飞，湘江不作鸳鸯梦。

天上人间两渺茫，年年岁岁恨难忘。尺书肯寄重泉去，为道萧郎正断肠。
读易
吕本中（宋代）

江北江南公不归，人言公懒笑公痴。闭门端坐读周易，直过新春围闭时。
移守吴门酌别姜总管
虞俦（宋代）

宦游踪迹一浮萍，末路从公盖已倾。
方喜溪山来入社，忽惊弦管作离声。
河梁恋恋看云别，剡棹看看载雪行。
从此江东还渭北，莫因契阔负诗盟。
吊解飞卿
杨弘道（元代）

一昔传君逝，闻之久怆然。孤儿几灭性，孀姊已华颠。

与客谒茶去，点酥尝自煎。如何从此别，谁识是终天。
冬夜昭觉禅院示万灯上人
谢榛（明代）

旧衲灯前补，天寒霜满庭。不眠中夜偈，早起半函经。

慧力刬诸障，禅心通百灵。腊同祗树老，春雨又青青。
依韵和胜之暑饮
苏舜钦（宋代）

九夏苦炎烈，入伏气候恶。况兹大旱时，其酷甚炮烙。

争得羿复生，射此赤日落。欲擘青天开，腾身出寥廓。

狂走无处逃，坐恐肝脑涸。不如以酒浇，庶可免焦烁。

相呼坐僧居，顷刻釂百酌。佳瓜判青肤，熟李吸绛膜。

尚嫌味不爽，更与冰雪嚼。裂耳发浩歌，解颜纵善谑。

径趋无何乡，回觉万事借。不知余中虚，外冷得所托。

真气潜遁亡，半夜忽发霍。呕泄不暂停，迸筋走两脚。

初如巨绳缠，忽似秋蚓跃。委顿体不支，藜床为穿凿。

君言暑饮佳，但得一晌乐。艰难踰旬时，仅饮数斗药。

快意事皆然，遗殃慎无作。
立春久渴雨大阃正月八日祷遄应
陈杰（宋代）

农祥见正久当雨，元日至人还要晴。
长旦始和开岁事，一番既渥起春耕。
瓣香及物何神速，咫拜瞻天只备诚。
小待为霖三日足，灯宵又放十分明。
贵溪徐氏招隐园昔王表避乱居此山依之者数千
晁补之（宋代）

鬼谷西来一丈清，三山箕拱慰高情。
时平尚欲依王表，南斗逍遥毕此生。
送钱承制赴广东都监
苏辙（宋代）

家声远继河西守，游宦多便岭外官。
南海无波闲斗舸，北堂多暇得羞兰。
忽闻常棣歌离索，应寄寒梅报好安。
它日扁舟定归计，仍将犀玉付江湍。
论蜘蛛形
贾似道（宋代）

身材局促似蜘蛛，且喜牙长六足铺。
羽翼不长肩盖尽，等闲觅得夜明珠。
中秋夜携酒访戴东滨
孙承恩（明代）

月色星光澹欲流，忽惊客邸又中秋。一年好景惟今夕，三载萍踪只浪游。

怅望悬知千里共，孤斟难遣十分愁。极怜知己惟安道，乘兴还同较酒筹。
擬古
田锡（宋代）

直言如霜刃，卒发伤人意。
痛贯丹诚中，无与金疮理。
缄恨若瘢痕，终身难弃置。
伺隙果报时，遂陷无情地。
虽悔安可追，弗反同奔驷。
君子慎枢机，言之岂容易。
十月初五日夜闻鸡
舒岳祥（宋代）

荒郊寒雁起，深夜早鸡鸣。
木枕违安寝，绳床遣不平。
风霜双鬓晚，岁月寸心惊。
牛具孤忠在，鸥波万事轻。
送汪庭芝高士如严州 其一
方回（元代）

四海无家只一身，桐江西上访仙真。七年太守吾聊尔，况汝穷山管道人。
访徐叔咏教授山庵迷道而作
俞德邻（宋代）

上山下山山历历，松篁不改路非昔。杖藜聊欲问山翁，山空叶落无行迹。
咏丹桂赠周纯甫冯德厚
袁甫（宋代）

一种自然色，如吾方寸丹。
天教传信到，人莫作花看。
骨气超凡俗，声名彻广寒。
留君良为此，忆别鼻休酸。
惜抱于九月十三日谢世
马春田（清代）

前得报我书，依然文字美。虽窃心喜之，两端如首鼠。

再生恐再亡，天意不可恃。历过冬与春，斯为真幸尔。

讵知阅三旬，再病不再起。虽曰关命数，归迟失所止。

我哭不成声，猿肠寸断矣。从兹吾道孤，那更爱其死。

但愧不能文，不敢作君诔。
摘得新 忆花
徐淑（两汉）

有所思。庭前红白姿。连宵风共雨，葬西施。生怜粉蝶寻香宿，绕空枝。
和答司马宜春逆
孙应时（宋代）

纷纷市道交，势利争攫取。
煌煌鼎食家，声色自缠纠。
畸人固寂鼎，蓬藋侵瓮牖。
春时步虚曲，植杖话农亩。
清秋动幽肖，有月欠肴酒。
高轩肯相过，贤哉百乘友。
空寻奕秋诲，不与欢伯偶。
别来雁欲宾。晴喜鸠还妇。
村酤聊可载，草具亦何有。
饤饾止鱼虾，扶擎杂梨藕。
君侯反觞客，欲起辄被肘。
意重黄金百，气豁云梦九。
长篇继踵来，子建才八斗。
勉和若登山，吾诗真培塿。
滃洲王仲礼水竹居
周普（明代）

新构华轩俯碧流，万竿脩竹共清幽。浓阴覆处开棋局，疏雨晴清引钓舟。

隐隐月明湘浦夜，萧萧风起渭川秋。于今圣代无遗逸，未许林泉到白头。
妇女之孝二十首 其六 赵津吏女
林同（宋代）

倘得代父死，诚非爱妾身。不图君聘妾，向道有严亲。
答李邦直
苏轼（宋代）

美人如春风，著物物未知。
羁愁似冰雪，见子先流澌。
子従徐方来，吏民举熙熙。
扶病出见之，惊我一何衰。
知我久慵倦，起我以新诗。
诗词如醇酒，盎然熏四支。
径饮不觉醉，欲和先昏疲。
西斋有蛮帐，风雨夜纷披。
放怀语不择，抚掌笑脱颐。
别来今几何，春物已含姿。
柳色日夜暗，子来竟何时。
徐方虽云乐，东山禁游嬉。
又无狂太守，何以解忧思。
闻子有贤妇，华堂咏《螽斯》。
曷不倒囊橐，卖剑买蛾眉。
不用教丝竹，唱我新歌词。
同王大过异公房忆孟宣海上
黄玄（明代）

山中初见蜀葵花，秋后登临感物华。过客偶因随杖屦，老僧何用具袈裟。

空阶候叶飞霜早，远郭清砧落日斜。近得浮丘书信否，几时沧海报还家。
州宅杂咏 柏
王十朋（宋代）

深山夔子国，古柏静晖楼。柯叶今如许，相看几故侯。
宫词 其六十七
张公庠（宋代）

佳人唯是惜韶年，懒向红窗理管弦。锦席安排胡蝶局，深宫不忌赌金钱。
哭高伯平先生用文公挽籍溪胡先生韵 其一
朱之榛（清代）

忆坐春风里，匆匆二十年。诗文余子事，道德几人全。

调籍依韩韵，传薪重许篇。少时经患难，两鬓早苍然。
小雨四首 其三
刘敞（宋代）

漠漠云蒸柱，萧萧雨过城。不时变炎景，竟日度秋声。

洒濯林光净，归飞燕羽轻。野夫学为圃，因欲事躬耕。
驻跸土木阅武赐宴诸将
李时勉（明代）

乘舆侵晓度层峦，驻跸平原更觉宽。西去连山通代谷，北登峻岭入长安。

云飞斥候清秋远，鸟避军门白日寒。玉帐前头因阅武，传宣赐宴圣情欢。
和魏衍三日二首
陈师道（宋代）

堤沙泥尽未及尘，江波不动风生纹。
虎头鱼尾不知数，朱旗一生来奔云。
春容已老有余态，祓禊虽古无前闻。
踏青摸石修秘祝，落日带雨催行人。
听诗对月两不厌，颇觉过目徒纷纷。
君不见天宝杜陵翁，屈宋才堪作近邻。
病起二首 其二
葛胜仲（宋代）

人生身后名，孰得还孰失。岂若一杯酒，聊复得永日。

如何杜陵一，感难百忧集。不饮孰忘忧，饮多或生疾。

惟其疾之忧，已矣两相直。
舟过季家山小泊
陆游（宋代）

困睫濛濛渴煮茶，系船来叩野人家。风翻翠浪千畦麦，水漾红云一坞花。

健犊破荒耕荦确，幽禽除蠹啄槎牙。寻春非复衰翁事，且伴儿童一笑哗。
和人杂咏六 其五
卫宗武（宋代）

矫矫鹤盘空，𡄸𡄸雁鸣旭。过雨沐遥岑，一日浣尘俗。

久欲抱琴书，栖霞漱澄绿。刘安鸡犬仙，世岂无其术。

一笑秋水横，飞来双白鹄。
呈郭奉议明叔
韦骧（宋代）

峤北分携一纪逾，浮梁唯奉数行书。如何邂逅同萦绊，遂得从容接绪馀。

道旧良多动嚬笑，忘形不觉度居诸。出门幸且时相顾，更望新篇数起予。
读萧铣传
薛季宣（宋代）

可怪梁朝几帝王，丘墟万里变农桑。修文偃武如何故，町疃江陵尽鹿场。
送冯状元归鄂州
司马光（宋代）

夙昔负奇节，琅然为众殊。
下鞲连得俊，出手尽成卢。
喜气兼邻曲，荣名溢道涂。
风云俱动色，非复旧江湖。
午窗
王同祖（宋代）

破午幽禽惊客梦，隔窗疏雨唤离愁。浮云得丧知何益，早悟庄周蝶梦休。
秋晚登古城
李百药（唐代）

日落征途远，怅然临古城。
颓墉寒雀集，荒堞晚乌惊。
萧森灌木上，迢递孤烟生。
霞景焕余照，露气澄晚清。
秋风转摇落，此志安可平！
涵碧阁东阳山水佳处予闻且久独未能往近得进
强至（宋代）

山水相和碧色鲜，中间飞阁插云端。
水声喷薄如孤泻，山势巉岩复对盘。
吟恐昔人精魄笑，到疑盛夏骨毛寒。
流觞已往双鱼在，怀古探奇两事干。
赠伍子正还褵山旧隐
王英（唐代）

积翠群峰出，盘云古洞深。
涧花春带雨，山木晚澄阴。
猿鹤多年别，江湖万里心。
还携谢安妓，归去一登临。
周成职方笑台
祖无择（宋代）

贾生太息唐衢哭，感事伤时可奈何。
争似君当尧舜日，台头大笑乐天和。
桃
韩驹（宋代）

云锦涨春坞，霞绡炫夕阳。东风多乐意，不特为红芳。
风流子·夜久烛花暗
王千秋（宋代）

夜久烛花暗，仙翁醉、丰颊缕红霞。正三行钿袖，一声金缕，卷茵停舞，侧火分茶。笑盈盈，溅汤温翠碗，折印启缃纱。玉笋缓摇，云头初起，竹龙停战，雨脚微斜。清风生两腋，尘埃尽，留白雪、长黄芽。解使芝眉长秀，潘鬓休华。想竹宫异日，衮衣寒夜，小团分赐，新样金花。还记玉麟春色，曾在仙家。
永新诸生尹克恭龙诚史鸣辞归赠之诗
湛若水（明代）

三五青衿破紫云，循循言自艾陵君。独怜岁晚归期逼，半载西铭未讲闻。
赠郑司业
张蠙（唐代）

晚学更求来世达，正怀非与百邪侵。

古人名在今人口，不合于名不苦心。
小儿生日
周紫芝（宋代）

锦里先生聊醉饮，玉川居士以诗鸣。人言骥子能扶步，天遣添丁欲助耕。

穷苦助吾缘底事，饥寒怜汝若为情。相看只有身长健，共沥馀樽作小赪。
金刚随机无尽颂·一体同观分第十八
释印肃（宋代）

直须全五眼，私业无家产。
天地也不知，莫怪渠侬懒。
感秋 其一
梁有誉（明代）

一望关河夕照孤，商声萧瑟起平芜。汉畿四塞称天府，周室千年纪瑞符。

承露金茎凌缥缈，迎风琳观倚虚无。悲歌感慨人何在，莫向时平说霸图。
江村
陆游（宋代）

江村连夜有飞霜，柿正丹时橘半黄。
转枕却寻惊断梦，拨炉偶见爇残香。
医无绝艺空三易，死与浮生已两忘。
拈得一书还嬾看，卧听孙子诵琅琅。
爽轩
方师尹（宋代）

鹤岭重登不作难，自绿萝月喜月攀。
胜游不减谢安石，佳士况月元鲁山。
眼底更无尘事扰，窗开又得许时閒。
丁仙已有归来约，他日寻盟共往还。
哭孙信道
张嵲（宋代）

悲君刻意异时流，十载经春着敝裘。
新陇预知成马鬣，旧事何苦似蝇头。
孟郊骨相终齎志，买谊才能竟不侯。
寂寞声名千古事，定知无益夜台幽。
次韵昌甫 其四
韩淲（宋代）

秋来风叶已纷披，景到怀人意可知。时泰果能同道泰，行危何必更身危。

独怜水后浑休说，相与山间是寄诗。空眄庭柯又如许，彼陶终是得颜怡。
桂
丁谓（宋代）

青紫间朱丹，三湘五岭间。
充庖资爽口，泛酒助酏□。
种色思圆月，丛生忆小山。
郄枝曾入手，招隐更聊攀。
水调歌头·一线添宫绣
佚名（宋代）

一线添宫绣，画景刻初还。五云旬浃不散，瑞色满乾坤。凝作山堂佳气，来庆冰壶寿旦，戏彩喜重斑。相对窦桂椿，环列谢芝兰。经纶事，戡定策，两才全。苍生翘首三载，霖雨报东山。已感宵衣梦寐，应录御屏姓字，光动紫微垣。一骑日边至，趣诏凤池班。
颂古七首 其四 麻谷持锡到章敬又到南泉。
释克勤（宋代）

如是不是，去却药忌。拟犯封疆，全军失利。杖头突出古菱华，举世风流出当家。
送汪枢帅福唐
吴芾（宋代）

试数中兴社稷臣，独公名德冠簪绅。
合依衮绣归双阙，却拥旌幢帅七闽。
帝欲十连均雨露，人思四海静风尘。
会须展尽经纶手，总把安危佩一身。
还丹复命篇 其二十八
薛道光（宋代）

上善之基妙最深，华池神水定深沉。神功运火抽添处，鍊己持心莫放心。
赠别崔十三长官
顾况（唐代）

真玉烧不热，宝剑拗不折。欲别崔侠心，崔侠心如铁。

复如金刚锁，无有功不彻。仍于直道中，行事不诋讦。

崔侠两兄弟，垂范继芳烈。相识三十年，致书字不灭。

我来宣城郡，饮水仰清洁。蔼蔼北阜松，峨峨南山雪。

顾生归山去，知作几年别。
西归有期喜而复作
虞俦（宋代）

懒于尘土踏京华，张翰西风久忆家。
江上鱼肥应可脍，田家酒熟未容赊。
狂踪泛泛浑犹梗，病眼昏昏只俗花。
为报王孙早归矣，莫凭芳草浪咨嗟。
次韵宋倅所和 其二
韩淲（宋代）

清愁花恼苦无觞，涧谷空吟野树芳。不分水流烟湿处，腊前年后扑人香。
宿云山房
释斯植（宋代）

缥渺沉虚碧，清池见宿云。
松声临石断，山影与泉分。
芳草经年梦，幽禽隔径闻。
倚栏吟未尽，红日又将曛。
奉和御制麟德殿宴百官
宋若宪（唐代）

端拱承休命，时清荷圣皇。四聪闻受谏，五服远朝王。

景媚莺初啭，春残日更长。命筵多济济，盛乐复锵锵。

酆镐谁将敌，横汾未可方。愿齐山岳寿，祉福永无疆。
冰斋
赵釴夫（宋代）

生於水而寒於水，都在君家燕座中。
只个从来堪受用，何须更远挹清风。
小梅
李龙高（宋代）

小杜文章小李歌，诗名还有小东坡。
莫欺一点丰姿瘦，著得清香尽自多。
林宗易刘进之见访有诗再用前韵
陈傅良（宋代）

牛羊日夕鸟知还，休说年时玉笋班。
四皓亦尝空老去，二疏不在共功间。
修书尚觉归期晚，隐几兼忘永日閒。
况有宸章长对越，昭回云汉不违颜。
论语绝句 其三十
张九成（宋代）

试看迷途一瞽蒙，若还无相岂能通。力行未到安身处，不免依他入个中。
瓜洲闻晓角
张祜（唐代）

寒耿稀星照碧霄，月楼吹角夜江遥。

五更人起烟霜静，一曲残声遍落潮。
观宗室赵明发使君所画访戴图并二小诗因次其韵 其二
释道潜（宋代）

巉绝千峰玉，清妍五字诗。胸中盘爽气，彷佛几人知。
绍兴祀皇地祗十五首
佚名（隋代）

景风应时，聿严毖祀。
用事方丘，锵锵济济。
登降有节，三献成礼。
神其格思，锡我繁祉。
丙子岁三月十有二日游嵩山宿峻极中院时天气
李廌（宋代）

松风憩俗驾，抚心愧营营。
登临念胜土，乌用千载名。
愿与妇子俱，终焉住神清。
咏裕老庵前老松
王韶（宋代）

绿皮皱剥玉嶙峋，高节分明似古人。解与乾坤生气概，几因风雨长精神。

装添景物年年换，摆捭穷愁日日新。惟有碧霄云里月，共君孤影最相亲。
送临江胥令
梅尧臣（宋代）

初从桃源还，却向竟陵去。
今作中州官，山水不曾饫。
且当传竹枝，莫学乘篮轝。
云木杜鹃时，千岩响行处。
没冰铺晚晴月出，晓复大雨，上漏下湿，不堪
范成大（宋代）

晚色熹微暖似薰，儿童欢喜走相闻。
无端星月照湿土，依旧山川生雨云。
旅枕梦寒涔屋漏，征衫潮润冷炉熏。
快晴信是行人愿，又恐田家曝背耘。
十月十七日予生日也孤村风雨萧然偶得二绝句
陆游（宋代）

我生急雨暗淮天，出没蛟鼍浪入船。
白首功名无尺寸，茅檐还听雨声眠。
晓出古城山
范成大（宋代）

落月堕眇莽，残星澹微茫。
竹舆乱清溪，飞盖入岚光。
松桧雾霭湿，桑麻风露香。
空翠滴尘缨，何必濯沧浪？
山家亦早作，迨此朝气凉。
林深无人声，木末炊烟苍。
离离瓜芋区，肃肃枣栗场。
田园古云乐，令我思故乡。
墟市稍来集，筠笼转山忙。
吏事亦挽我，归路盘朝阳。
题义门胡氏华林书院
吕祐之（宋代）

几朝旌表映门闾，更赏林园入画图。
迁诏总宜名让水，树巢多画是慈乌。
花迎客馆清香远，竹绕书堂气节殊。
我直紫垣无路到，乱云芳草隔洪都。
八咏禁体 其八 沙场雁
佘翔（明代）

阴碛排云下，边庭唳月新。稻粱怀汉苑，羽翼染沙尘。

避缴愁分猎，衔芦怯渡津。青闺书不到，魂断玉关人。
万年寺前古杉
释居简（宋代）

千载万年门外树，铜柯铁干古髯须。鹤归空误单华表，鹿走徒羞五大夫。

自厚本根虽磊砢，不烦枝叶衒敷腴。栋梁大厦知多少，落落群空只一株。
秋夜极热三首
杨万里（宋代）

只怨西风不早归，早归何似且归迟。
姮娥一夜摇团扇，更说明朝日午时。
奉和江沖陶居二十韵
汪炎昶（宋代）

青冥风露凄，玉笙浮缥缈。
石藓蚀秋花，罗月淡清晓。
同成父弟访王亢宗遇周钦止同过圆通看竹二首 其二
赵蕃（宋代）

邻圃代曾经，僧园种得成。不关新雨过，自是绝尘生。

疏直能明眼，幽深足叙情。何当共携被，重此听秋声。
华从龙在祗陀馈鹤顶梅次韵
邵宝（明代）

十个梅题鹤顶丹，僧家澹泊助清酸。病须入药非无用，老负调清正未安。

他石倚云风骨瘦，我泉落涧露华寒。报君欲拓唐人篆，雨蚀莓苔迹已漫。
食蟹九首 其二
萧立之（宋代）

横行颇有壮士气，黄中似是君子人。当年水底缘谁怒，此日樽前有许珍。
丹元子步天歌 其四 北方七宿
王希明（唐代）

虚，上下各一如连珠。命禄危非虚上呈，虚危之下哭泣星。

哭泣双双下垒城，天垒团圆十三星。败臼四星城下横，臼西三个离瑜明。
正月十三日河堤上作
吕本中（宋代）

雨着河堤柳着烟，小楼灯火又今年。东风不与行人便，留滞长亭十里船。
分韵赋古松得青字
刘子翚（宋代）

风韵飕飗远更清，苍髯瘦甲耸亭亭。连根欲斗岩峦力，一盖常涵雨露青。

曾映月明留鹤宿，近经雷霹带龙腥。衰残愧我无仙骨，愿采流膏慰暮龄。
寄吴善父
方凤（宋代）

啧啧不得意，兴怀偏为君。
犹为乞米帖，不作送穷文。
纵酒长违俗，挥毫自出群。
相思今夜雨，滴沥未堪闻。
承天院清辉阁
郭祥正（宋代）

一轩谁与写清辉，地近城闉却少知。只待中秋深夜看，玉蟾低蘸碧琉璃。
喜仲晦除江西宪二首
刘克庄（宋代）

江卿二臬除书下，不与寻常遣使同。玉佩懒随小儿走，绣衣聊展丈夫雄。

剑刀俗革田秋熟，贯索芒收圄夜空。想伴清言惟小谢，有诗毋惜寄衰翁。
送谢都官知光化军
司马光（宋代）

厩吏整车马，匆匆辨晓装。
青緺出阊阖，朱旆指沧浪。
野店杏初发，津亭柳已黄。
行行不可驻，犹及劝耕桑。
三天竺道中
方回（元代）

三天竺路渐平登，高似雷峰塔几层。
山到无人行处好，松阴万树立孤僧。
赵孟頫疏林秀石
弘历（清代）

林饶古貌石奇姿，了了偏含无尽思。何必王孙惜芳草，请看苕上晚秋时。
和仲咸诗六首之四和与卢氏宋少府话旧游
王禹偁（宋代）

旧游前政一追寻，宦路迁移敌古今。
黄绶位卑曾叹命，青宫官冷不妨吟。
烟岚不改当窗色，桃李应垂满砌阴。
好寄新诗题旧壁，为言梅福珥朝簪。
老梅
陶梦桂（宋代）

早年锄月手亲栽，看到成阴结子来。
二十余年如一梦，归来五度见花开。
伏日同当事诸君饮延祥观
韩维（宋代）

适郊惮勤远，近市厌喧跼。
纷然异趋向，日晏靡宁足。
回车憩琳异，邂逅得所欲。
凉飚飒生林，飞雨时度竹。
醇醪挹云浆，佳果咀冰玉。
欢争校奕棋，谈笑追割肉。
兹辰著术令，嬉燕动辇毂。
聊从一时乐，庶以同厥俗。
【双调】水仙子_书所见闲开
任昱（元代）

书所见
闲开翠牖近沧州，忽见蛾用出舵楼，来陪燕席翻红袖。舞春风宜佐酒，匆匆催去难留。解湘水烟中佩，驾浔阳江上舟，瘦损风流。
泛舟
牙樯锦缆过沙汀，皓齿青蛾捧玉觥，银塘绿水磨铜镜。船如天上行，人传李郭仙名。水晶寒瓜初破，藕花香酒易醒，无限诗情。
友人席上
绛罗为帐护寒轻，银甲弹筝带醉听，玉奴捧砚催诗赠。写青楼一片情，尽疏狂席上风生。红锦缠头罢，金钗剪烛明，有酒如渑。
幽居
小堂不闭野云封，隔岸时闻涧水舂，比邻分得山田种。宦情薄归兴浓，想从前错怨天公。食禄黄虀瓮，忘忧绿酒钟。未必全穷。
赠常德车别驾之湖南
湛若水（明代）

佩玉身若槁，志在朱陵天。襟怀全楚阔，胸荡洞庭烟。

使君乘别驾，冠盖何翩翩。去问常德俗，令我心飘然。

圣师问得人，澹台部下贤。身心是公事，何烦入室焉。

若访蒋生径，宁无切琢言。
吴下同年会诗
赵彦瑷（宋代）

引睇龙门念久违，自题雁塔会何稀。
奔驰莲幕只甘分，只尺星何喜有依。
拱侍尊罍陪盛事，仰瞻刑政焕清晖。
我公自有回天力，入佐明君看一飞。
哀应真李先生三首 其二
刘摰（宋代）

节行幽人正，林泉隐者居。忽歌东鲁梦，未上茂陵书。

世变还舟壑，门宏待驷车。众哀无以致，为托挽声纾。
送吕承奉至山从吕龙图晋伯辟秦州机宜
晁补之（宋代）

去日剧奔骥，新交非曩图。
怜君事业长，蔚若颐生须。
表东海者事，君世有显儒。
端委论百揆，鞭弭雄千夫。
二陈诗礼伯，八荀纨绮雏。
尝闻达大家，可以济八区。
功名望圣世，忠孝自吾徒。
我昔拜秦州，词林炳于菟。
见谓可与言，锄荒而破觚。
刳中不宿秽，味道因有腴。
斯文望若人，颠沛一手扶。
白头远绥边，狐兔安足驱。
汲黯在朝廷，永绝淮南觎。
平叔不斗羌，事正今日须。
今君撰杖屦，还向府中趍。
问讯不弃捐，寄声亦疏迂。
何当质疑义，卖剑老樵苏。
前端午一日会饮鄱江楼十有六人既分韵赋诗又戏成短篇
王十朋（宋代）

佳节江楼上，同僚共把杯。人如舜才子，名半汉云台。

诗占城南首，音参古磬枚。宜添两学士，相约访蓬莱。
与歌者米嘉荣
刘禹锡（唐代）

唱得凉州意外声，旧人唯数米嘉荣。
近来时世轻先辈，好染髭须事后生。
邹田二忌
邵雍（宋代）

邹田二忌不相能，买卜之言恶足明。
利害伤真至于此，姓田人去恨难平。
再赋典半宅
方回（元代）

屋以多为贵，思之亦太愚。
灯膏徒重费，庖膳卒难呼。
榻外知何用，杯中不可无。
质钱分客住，得醉且频沽。
唐文权郡见前作和韵见教乃赋诗三首以答之 其三
程公许（宋代）

赞房容久愒，游子奚所叹。树老昼常寂，云埋宵易寒。

龛灯对青荧，手箑失白团。抚运忽有感，秋防趣三单。
塘云四景为余鞠夫题 其一 方塘一鉴
佘翔（明代）

水似沧浪好濯缨，先朝曾说五云生。至今不染风尘色，日月双丸镜里行。
渔村林太渊相访
刘克庄（宋代）

不但亲传亦鲍参，妙年青乃过于蓝。
一斑昔已窥而见，三顾吾何德以堪。
之子凤兮真有种，汝曹犊耳可无惭。
自嫌老病难留客，只伴樗翁数刻谈。
减字木兰花
周紫芝（宋代）

春闲昼永。城下江深山倒影。净扫风埃。收拾烟光入句来。

短窗闲倚。身似浮云门似水。谁伴余年。结得青山一个缘。
赠赣州李推府
张弼（明代）

黄花时节故人来，奈此鱼城酒酿梅。话旧也须三日醉，流年不计二毛催。

江山佳胜金鳌阁，梧竹清深舞剑台。嗟我与君俱是客，登高随处且裴回。
玉钩匠歌
贺铸（宋代）

良工得玉蓝溪窟，相璞命形心匠出。
螳蜋倔强疑有骨，颈系一匠犹莫屈。
镜湖老狂厌袍笏，素裰纁绦须此物。
价比连城不容乞，王孙辍好人所难。
何以报之明月盘，薰炉波面山漓岏。
吾乡美笴鵾鸡翰，闽瓷兔碗霜毛寒。
称是头贡双龙团，聊送公斋增冗长。
短歌粗可评珍贶，吾方野装事游放。
局步臞颜曳藜杖，薄暮微吟江汉上。
彼渔丈人误相访，谓似三闾大夫样。
洛中
张咏（宋代）

翠辇西巡未有期，玉楼烟锁凤参差。
可怜三月花如锦，狂杀满城年少儿。
南洲老人歌
张凤翔（明代）

南洲老人好吹笛，铁管横江仅三尺。清风洒洒拂紫髯，水底眠龙时唧唧。

江涛走石骊珠寒，列仙隐约呼云端。白榆历历不可拾，遗我一粒黄金丹。

刀圭入口骨毛爽，两腋生翰脱尘网。银桥四畔水瀰瀰，拿斗扪天时下上。

琅玕瑶树隐璚楼，广寒宫阙凝素秋。仙人倒乘九苞鶠，招我同此汗漫游。

招我同此汗漫游，夜来改我江南洲。
嘉禾寺见亡友王七题壁
李益（唐代）

今日忆君处，忆君君岂知。空馀暗尘字，读罢泪仍垂。
高阳池候都宪李先生四首 其二
林光（明代）

至人无牵尼，行止自有时。未能测中蕴，信息满江湄。

青阳亦易暮，风色未迟迟。徘徊洁豆觞，凝睇高阳池。
太一宫成奏告礼毕秦枢密有诗示秘阁次韵一首三绝 其二
周紫芝（宋代）

汉家何事筑通天，漫费当年九府钱。跻世本期开寿域，祝釐端合报长年。
吴江鲈乡亭
陈瓘（宋代）

中郎台榭据江乡，雅称诗翁赋卒章。
莼菜鲈鱼好时节，秋风斜日旧烟光。
一杯有味功名小，万事无心岁月长。
安得便抛尘纲去，钓舟闲倚画栏傍。
桃花石枕歌送安吉康丞
皎然（唐代）

君吏桃州尚奇迹，桃州采得桃花石。烂疑朝日照已舒，

含似春风吹未坼。珪璋特达世所珍，吾知此物亦其伦。

应羡花开不凋悴，应嘉玉片无缁磷。立性坚刚平若砥，

君子偏将交道比。何人亦秉坚刚姿，吾见君心得如此。

君心所好我独知，别多见少长相思。从来赏玩安左右，

万里提携君莫辞。
鹿鸣燕礼成贻解元诸友并呈通判寺簿兄及众同官五首 其五
罗愿（宋代）

士有未就驾，郡守身劝之。君观汉诏中，有此勤恳词。

由来贤俊人，出处每委蛇。譬彼未嫁女，深闺秀容姿。

施衿有所适，婉娈终自持。汉俗尚如此，前世当可知。

勉哉策名者，不但好爵縻。君臣有明义，行矣方自兹。

惟当秉高节，长副此心期。
余将南归燕赵诸公子携妓把酒饯别醉中作把酒听歌行 其一
汪元量（宋代）

君把酒，听我歌。君不见陌上桑，鹑奔奔兮鹊疆疆。

高堂今夕灯鹑光，燕姝赵女吹笙簧。君把酒，听我歌。

美人美人美如此，倾城倾国良有以。周惑褒姒烽火起，纣惑妲己贤人死。

君把酒，听我歌。汉家之乱吕太后，唐家之乱武则天。

魏公铜台化焦土，隋炀月殿成飞烟。君把酒，听我歌。

美人美人色可食，美人美人笑可爱。美人命薄争奈何，美人色衰相弃背。

美人一笑难再得，美人绝色今何在。君不见马嵬坡下杨太真，天生尤物不足珍。

那及唐虞九妇人，千古万古名不湮。
安陵春夕
蔡汝楠（明代）

乘舟竟绵泽，弭楫次齐关。
默听喧春鸟，晴看叠暮山。
曲洲饶秀树，别渚聚芳菅。
他乡时已茂，游人殊未还。
南阳夏日
寇准（宋代）

绿杨阴密覆回廊，深院帘垂昼景长。
人静独闻幽鸟语，风来时景异花香。
世间宠辱皆尝遍，身外声名岂足量。
闲读南华真味理，片心惟只许蒙庄。
秋蝉
上鉴（清代）

咽柳鸣槐较恨多，一声声送夕阳过。朱楼尽是笙歌地，不解悲秋奈若何。
杜比部遣惠瓶酒白鱼
黎民表（明代）

碧酒双丝络，银盘小白鱼。味全胜冷炙，情独重春蔬。

冻瓦封霜后，晴檐曝日馀。赖君能好事，难并太玄书。
偈颂二百零五首
释正觉（宋代）

菩提无树镜非台，虚净光明不受埃。
照处易分雪里粉，转时难辨墨中煤。
鸟归无影树头宿，华在不萌枝上开。
际会风云底时节，寒梭出蛰一声雷。
仲退示芳洲半居律诗三首并示和章次韵芳洲一
徐瑞（宋代）

翟公莫厌雀罗门，杜老甘居独树村。
谔谔固应贤唯唯，昭昭元不似昏昏。
穷居有分行吾意，君子观人论所存。
未必钟期旷千载，兴来一再抚桐孙。
季夏书事
陈天锡（元代）

归梦绕沧洲，胡为此滞留。雨收三伏暑，风送一帆秋。

汀树层层出，盐花拍拍浮。相思千里月，人在海边楼。
第二非但曹溪颂
释义青（宋代）

白云藏王凤，红日照无寥。隐隐星攒处，无私镇九霄。
酒边
范成大（宋代）

日长绣倦酒红潮，闲束罗巾理六么。
新样筑球花十八，丁宁小玉慢吹萧。
又赠别霍子勉衷应召补鄞县尹六首 其四
庞嵩（明代）

峡庙熄邪妖，江心石徙避。峡山刻移文，雷风猛虎毙。

动物慎真诚，群邪岂能閟。
闻江上捷音
曹勋（宋代）

黠虏窥边久未恭，天王清跸殄元凶。
军威早已闻三捷，喜色遥知动六龙。
师旅夙严新号令，版图行复旧提封。
中兴大业书歌咏，原刻浯溪颂九重。
寄张四二首 其二
刘敞（宋代）

清秋千里梦相思，颍水沧浪各一涯。洗耳君方避尧舜，濯缨吾请学鸱夷。
水龙吟 其一 寓兴和巽吾韵
刘辰翁（宋代）

何须银烛红妆，菜花总是曾留处。流觞事远，绕梁歌断，题红人去。

绕蝶东墙，啼莺修竹，疏蝉高树。叹一春风雨，归来抱膝，怀往昔、自凄楚。

遥望东门柳下，梦参差、欲归幽路。断红芳草，连空积水，凭高坠雾。

水洗铜驼，天清华表，升平重遇。但相如老去，江淹才尽，有何人赋。
石桥煎茶
郑伯英（宋代）

白发青衫故倦游，何人能办钓鳌钩。
却逢大士开青眼，现出茶花五百瓯。